Na temelju članka 35. stavak 1. alineja 4. Zakona o predškolskom odgoju i obrazovanju (Narodne novine br. 10/97., 107/07, 94/13, 98/19), Odluke o mjerilima za osiguranje sredstava za zadovoljavanje javnih potreba u djelatnosti predškolskog odgoja za Grad Donja Stubica („Službeni glasnik Krapinsko-zagorske županije“, br. 14/09, 12/13, 27/14, 9/18, 6/20), čl.39. Statuta Dječjeg vrtića Bubamara i Suglasnosti Gradonačelnika Grada Donja Stubica KLASA:601-01/21-01/001., URBROJ:2113/01-04/1-21-7, Upravno vijeće Dječjeg vrtića Bubamara na 51. Sjednici održanoj12.02.2021. godine donijelo je

**P R A V I L N I K**

**o upisu djece** **i ostvarivanju prava i obveza**

**korisnika usluga u Dječjem vrtiću Bubamara**

1. **OPĆE ODREDBE**

**Članak 1.**

Pravilnikom o upisu djece i ostvarivanju prava i obveza korisnika usluga u Dječjem vrtiću Bubamara Donja Stubica (u daljnjem tekstu: Pravilnik), uređuju se

* postupak upisa djece u Dječji vrtić Bubamara (u daljnjem tekstu: Dječji vrtić)
* način organizacije i ostvarivanja programa u Dječjem vrtiću

**Članak 2.**

U Dječjem vrtiću, za djecu rane i predškolske dobi,ostvaruju se:

* redoviti 10-satni program njege, odgoja, obrazovanja, zdravstvene zaštite, prehrane i socijalne skrbi prilagođen razvojnim potrebama djece te njihovim mogućnostima i sposobnostima od navršenih godinu dana do polaska u osnovnu školu
* program predškole
* program igraonice

1. **UPIS DJECE U PROGRAME DJEČJEG VRTIĆA**

**Članak 3.**

Upis djece u dječji vrtić uvjetuje se urednim cijepljenjem protiv bolesti iz Programa obveznih cijepljenja, s iznimkom djece koja imaju kontraindikacije na pojedina cijepljenja.

Prednost pri upisu djece u Dječji vrtić imaju roditelji (korisnici usluge) s područja grada Donja Stubica.

Djeca s prebivalištem na području drugih jedinica lokalne samouprave upisivat će se u Dječji vrtić pod uvjetom da domicilna jedinica lokalne samouprave sufinancira program te izda važeći dokument – potvrdu, u protivnom je upis moguć jedino uz potpuno financiranje ekonomske cijene redovitog programa od strane roditelja (korisnika usluge).

Za dijete koje ima prebivalište na području Grada Donja Stubica sudjelovanje (učešće) roditelja (korisnika usluge) u financiranju ekonomske cijene redovitog programa Dječjeg vrtića iznosi 40% ekonomske cijene programa, a Grada Donja Stubica60% ekonomske cijene programa.

**Članak 4.**

Učešća u financiranju ekonomske cijene redovitog programa Dječjeg vrtića određenog u članku 3. ovog Pravilnika, a prema članku 8. Odluke o mjerilima za osiguranje sredstava za zadovoljavanje javnih potreba u djelatnosti predškolskog odgoja za Grad Donju Stubicu (Službeni glasnik Krapinsko zagorske županije br. 49/20)oslobađa se:

1. u potpunosti

* roditelj djeteta koji je 100% HRVI iz Domovinskog rata,
* roditelj trećeg i svakog daljnjeg djeteta u obitelji koje koristi redoviti program istog dječjeg vrtića,
* korisnik usluge za dijete bez oba roditelja,

1. 20%

* roditelj s invaliditetom (jedan roditelj s invaliditetom 100 % ili oba roditelja s ukupnim invaliditetom više od 100%),
* roditelj drugog djeteta u dječjem vrtiću iz iste obitelji,
* roditelj djeteta s teškoćama u razvoju,
* roditelj djeteta iz obitelji u kojoj ima djece s teškoćama u razvoju,
* roditelj djeteta iz jednoroditeljske obitelji i samohrani roditelj,
* roditelj djeteta iz obitelji s 4 i više malodobne djece,
* korisnik usluge za dijete - korisnika smještaja izvan obitelji,

1. roditelja HRVI iz Domovinskog rata za utvrđeni postotak invaliditeta od utvrđenog učešća

Za korištenje povoljnijih uvjeta financiranja određenih ovim člankom roditelj (korisnik

usluge) je dužan dostaviti odgovarajuću dokumentaciju.

Ukoliko roditelj(korisnik usluge) za dijete ostvaruje pravo na oslobođenje od učešća po osnovi više kriterija iz stavka 1. ovog članka, tada za to dijete ima pravo na oslobođenje koje je za njega povoljnije (odnosno roditelj(korisnik usluge) može ostvariti prava na oslobođenje i umanjenje za više djece, ali se prava na umanjenje za jedno dijete ne kumuliraju).

**Članak 5.**

Dječji vrtić je dužan sukladno svom kapacitetu organizirati prvenstveno redoviti program za djecu s prebivalištem na području grada Donja Stubica, te osigurati prednost pri upisu u redoviti program na način utvrđen Zakonom, odlukom Grada Donja Stubica i ovim Pravilnikom.

Prednost pri upisu u redoviti program imaju djeca s prebivalištem na području Grada Donja Stubica, prema sljedećem redoslijedu i kriterijima :

1. djeca čija su oba roditelja zaposlena **5** bodova

2. djeca roditelja žrtava i invalida Domovinskog rata **5** bodova

3. djeca samohranih roditelja i iz jednoroditeljske obitelji **5** bodova

4. djeca u udomiteljskoj obitelji  **5** bodova

4. djeca iz obitelji s troje ili više djece **4** boda

5. djeca u godini prije polaska u osnovnu školu **2** boda

6. djeca roditelja koji primaju doplatak za djecu **1** boda

Ukoliko više korisnika usluga ostvaruje prednost pri upisu po točki 2. ovog članka, prednost pri upisu ostvaruju prema daljnjim osnovama, a prema navedenom redoslijedu:

1. roditelji koji u redovitom programu već imaju djecu **3** boda
2. zdravstveno stanje u obitelji (invaliditet, teže bolesti u obitelji) **3** boda
3. status podstanara, stan u nužnom smještaju **2** boda

Roditelj je dužan dostaviti Dječjem vrtiću dokaze o činjenicama bitnim za ostvarivanje prednosti pri upisu kako slijedi:

* za dijete oba zaposlena roditelja-potvrdu poslodavca o zaposlenju i radnom vremenu oba roditelja i elektronički zapis o podacima evidentiranim u matičnoj evidenciji HZMO-a
* za dijete roditelja žrtava i invalida Domovinskog rata – rješenje o priznatom statusu,
* za dijete koje živi samo s jednim roditeljem (jednoroditeljska obitelj) – presuda o razvodu braka, smrtni list umrlog roditelja ili drugi dokaz da drugi roditelj ne živi u zajedničkom kućanstvu
* za dijete samohranog zaposlenog roditelja – potvrda poslodavca o zaposlenju roditelja i elektronički zapis o podacima evidentiranim u matičnoj evidenciji HZMO-ate dokazi o samohranosti: rodni list, smrtni list za preminulog roditelja ili potvrda o nestanku drugog roditelja ili rješenje Centra za socijalnu skrb o privremenom uzdržavanju djeteta,
* za dijete u udomiteljskoj obitelji - rješenje odnosno potvrda Centra za socijalnu skrb da je dijete u udomiteljskoj obitelji
* za dijete iz obitelji s troje ili više djece – za svako dijete rodni list ili izvadak iz matice rođenih ili potvrda s podacima o rođenju djetetu,
* za dijete u godini prije polaska u osnovnu školu – rodni list ili izvadak iz matice rođenih ili potvrda s podacima o rođenju djeteta,
* za dijete roditelja koji primaju doplatak za djecu – rješenje o pravu na doplatak za djecu
* za zdravstveno stanje u obitelji- rješenje o invaliditetu, medicinska dokumentacija
* status podstanara-ugovor o najmu ili izjava vlasnika stana

Roditelji djece koji imaju status redovnog studenta (učenika), izjednačeni su s roditeljima u radnom odnosu u pogledu prava upisa djeteta u Dječji vrtić, uz obvezatno predočenje potvrde nadležne škole (fakulteta).

**Članak 6.**

Djeca s teškoćama u razvoju ne podliježu postupku bodovanja te ostvaruju prednost pri upisu sukladno zakonu.

O upisu djeteta s teškoćama u razvoju odlučuje stručni tim Dječjeg vrtića na temelju dokumentacije i procjene o psihofizičkom statusu i potrebama djeteta za odgovarajućim programima i uvjetima koje Dječji vrtić može ponuditi.

Roditelj je dužan dostaviti Dječjem vrtiću nalaz i mišljenje tijela vještačenja ili rješenje Centra za socijalnu skrb o postojanju teškoće u razvoju djeteta, uz obvezu odazivanja na poziv Dječjeg vrtića radi davanja mišljenja stručnog tima o postojanju uvjeta za integraciju djeteta s teškoćama u redoviti program.

**Članak 7.**

Ukoliko je kapacitet Dječjeg vrtića veći od potreba i interesa roditelja nije se potrebno pridržavati kriterija utvrđenih člankom 5. ovog Pravilnika.

I u tom slučaju, roditelji su obvezatni dostaviti svu potrebnu dokumentaciju za upis djeteta u Dječji vrtić.

O iskazanim potrebama i mogućnostima upisa djece u Dječji vrtić, ravnatelj je obvezan tijekom godine upoznati Upravno vijeće.

**Članak 8.**

Program predškole obvezan je za svu djecu u godini dana prije polaska u osnovnu školu.

Program predškole za djecu koja pohađaju Dječji vrtić integriran je u redoviti program predškolskog odgoja Dječjeg vrtića.

Djeci koja nisu uključena u redoviti program, a obveznici su predškole, Dječji vrtić je dužan osigurati ostvarivanje programa predškole u trajanju od 250 sati u godini prije polaska u osnovnu školu, a za djecu s teškoćama u razvoju dvije godine prije polaska u osnovnu školu. Za roditelja (korisnika usluge) taj program je besplatan.

Postupak upisa u kraći program predškole provodi se odvojeno od upisa u redoviti program, u pravilu početkom rujna.

**Članak 9.**

Dječji vrtić može organizirati kraće programe (npr. igraonica, učenje stranog jezika i sl.) u skladu s interesima i potrebama djece, zahtjevima roditelja i postojanju uvjeta u Dječjem vrtiću.

Odluku o izvođenju programa donosi Upravno vijeće Dječjeg vrtića.

Programe iz stavka 1. ovog članka financiraju polaznici predmetnih programa.

Postupak upisa u kraće programe provodi se tijekom rujna.

**Članak 10.**

U skladu s planom upisa, Dječji vrtić tijekom mjeseca svibnja raspisuje poziv za upis djece radi ostvarivanja programa predškolskog odgoja i obrazovanja.

Poziv iz stavka 1. ovog članka objavljuje se na oglasnoj ploči Dječjeg vrtića, mrežnoj stranici Dječjeg vrtića te putem Radio Stubice.

Poziv sadrži:

* naziv i sjedište Dječjeg vrtića
* vrstu programa za koji se obavlja upis djece
* vrijeme i mjesto podnošenja zahtjeva
* naznaku osnovne dokumentacije koja se prilaže uz molbu
* način ostvarivanja prava u postupku upisa djece utvrđenog ovim Pravilnikom
* mjesto i rok oglašavanja rezultata

Odluku o raspisivanju poziva za upis djece u Dječji vrtić donosi ravnatelj Dječjeg

vrtića.

**Članak 11.**

Zahtjev za upis djece u Dječji vrtić podnosi se tijekom mjeseca svibnja za narednu odgojno-obrazovnu godinu.

Uz zahtjev iz stavka 1. ovog članka obvezno se prilaže:

* rodni list djeteta ili izvadak iz matične knjige rođenih
* uvjerenje o prebivalištu djeteta
* preslike osobnih iskaznica roditelja
* preslika knjižice cijepljenja za dijete
* potvrdu o redovnom školovanju (ukoliko se roditelj redovito školuje) izdanu od strane škole ili fakulteta
* potvrda poslodavca o zaposlenju i radnom vremenu oba roditelja i elektronički zapis o podacima evidentiranim u matičnoj evidenciji HZMO-a
* druge dokaze o ispunjavanju uvjeta iz članka 4. i5. ovog Pravilnika
* potvrdu domicilne jedinice lokalne samouprave o sufinanciranju programa

**Članak 12.**

Razmatranje zahtjeva za upis djece po raspisanom pozivu provodi Povjerenstvo za upis u sljedećem sastavu:

- ravnatelj Dječjeg vrtića

- psiholog

- zdravstveni voditelj ili logoped (ovisno o dostupnosti i prema odluci ravnatelja)

Povjerenstvo radi na sjednicama koje saziva ravnatelj.

O radu Povjerenstva sastavlja se zapisnik.

**Članak 13.**

Povjerenstvo odlučuje o zahtjevima za upis djece u odgojno-obrazovni program na temelju analize dostavljene dokumentacije, rezultata inicijalnog razgovora te u slučaju potrebe, na temelju konzultacija s vanjskim stručnjacima radi pribavljanja mišljenja i podataka bitnih za odlučivanje.

Zahtjeve za upis zaprimljene nakon roka za predaju Povjerenstvo neće razmatrati.

Povjerenstvo će ocijeniti svaki potpun i pravodoban zahtjev, utvrditi broj bodova te sastaviti listu prema redu prvenstva koji je ostvaren.

**Članak 14.**

Rezultati upisa u Dječji vrtić objavljuju se do 30. lipnja tekuće godine na oglasnoj ploči i mrežnoj stranici Dječjeg vrtića.

**Članak 15.**

Roditelj čiji je zahtjev za upis odbijen, ima pravo podnijeti prigovor Upravnom vijeću u roku 15 dana od objave rezultata upisa.

O prigovoru odlučuje Upravno vijeće Dječjeg vrtića koje prigovor može odbiti ili usvojiti.

Upravno vijeće Dječjeg vrtića obvezno je odlučiti o prigovoru u roku 15 dana od dana podnošenja prigovora.

**Članak 16.**

Nakon što je dijete upisano u Dječji vrtić, roditelj(korisnik usluge)je obvezan dostaviti potvrdu nadležnog liječnika o zdravstvenom stanju djeteta (potvrda o sistematskom pregledu), najkasnije prilikom prvog dovođenja djeteta u Dječji vrtić.

**Članak 17.**

Upisana djeca započinju ostvarivati program 1. rujna tekuće godine, ako drugačije nije utvrđeno ugovorom između korisnika usluge i Dječjeg vrtića.

**Članak 18.**

Tijekom pedagoške godine ne raspisuje se poziv za upis djece, osim ako se otvara nova odgojno-obrazovna skupina ili je upražnjeno više od ukupno 15 mjesta.

**Članak 19.**

Roditelj(korisnik usluge) je obvezan zaključiti ugovor o ostvarivanju programa u roku 30 dana od dana objave rezultata upisa djece u Dječji vrtić.

Ukoliko roditelj(korisnik usluge) do navedenog roka ne potpiše ugovor, smatrat će se da je odustao od zahtjeva za upis djeteta u Dječji vrtić.

Ukoliko roditelj(korisnik usluge) upiše dijete u Dječji vrtić tijekom odgojno-obrazovne godine, obvezan je zaključiti ugovor najkasnije do dana određenog za početak ostvarivanja programa u Dječjem vrtiću. U protivnome, smatrat će se da je roditelj(korisnik usluge) odustao od zahtjeva za upis djeteta u Dječji vrtić.

**Članak 20.**

Primljena djeca raspoređuju se po odgojno-obrazovnim skupinama. O tome odluku

donosi Odgojiteljsko vijeće Dječjeg vrtića najkasnije do 31. srpnja tekuće godine.

**Članak 21.**

Djeca koja nisu primljena u Dječji vrtić vode se na listi čekanja prema ostvarenom redu prvenstva i mogu biti primljena tijekom odgojno-obrazovne godine, ukoliko se oslobodi odgovarajući broj mjesta u odgojno-obrazovnim skupinama ili ako se ustroji nova odgojno-obrazovna skupina.

Ukoliko nema djece na listi čekanja, u Dječji vrtić se tijekom godine mogu upisati i djeca koja nisu sudjelovala u postupku upisa.

**Članak 22.**

Redoviti program organizira se u Dječjem vrtiću.

Radno vrijeme Dječjeg vrtića utvrđuje se sukladno trajanju redovitog programa i drugih programa koji se realiziraju u Dječjem vrtiću.

Prilikom organiziranja programa iz stavka 2. ovog članka vodi se računa o radnom vremenu roditelja(korisnika usluge).

**Članak 23.**

Ako roditelj (korisnik usluge) ispisuje dijete iz Dječjeg vrtića, obvezan je ispuniti ispisnicu i to najkasnije 15 dana prije ispisivanja djeteta.

Roditelj (korisnik usluge) je obvezan podmiriti sve troškove programa sve do ispisivanja djeteta.

1. **OSTVARIVANJE PRAVA I OBVEZA KORISNIKA USLUGA DJEČJEG VRTIĆA**

**Članak 24.**

Roditelj (korisnik usluga) ima pravo:

* prije početka ostvarivanja programa biti upoznat s programom za dijete i uvjetima pod kojima se on ostvaruje te s pravima i obvezama korisnika usluga,
* putem individualnih razgovora i roditeljskih sastanaka biti redovito izvještavan o razvoju i napredovanju djeteta, te biti uključen u različite oblike suradnje roditelja i Dječjeg vrtića,
* podnositi zahtjeve nadležnim tijelima Dječjeg vrtića radi ostvarivanja i zaštite pojedinačnih prava i potreba djeteta,
* sudjelovati u planiranju, realizaciji i vrednovanju odgojno-obrazovnog programa za dijete,
* sudjelovati u upravljanju Dječjim vrtićem na način utvrđen zakonom i Statutom Dječjeg vrtića, birati i biti biran za predstavnika roditelja korisnika usluga u Upravnom vijeću Dječjeg vrtića.

**Članak 25.**

Roditelj (korisnik usluga) je dužan:

* obaviti u prisutnosti djeteta inicijalni razgovor sa stručnim suradnikom Dječjeg vrtića
* pri uključivanju djeteta u program Dječjeg vrtića dostaviti potvrdu nadležnog liječnika o zdravstvenom stanju djeteta ( potvrda o sistematskom pregledu i preslika knjižice cijepljenja djeteta) te dodatnu zdravstvenu potvrdu nadležnog liječnika u slučaju promjena zdravlja djeteta nastalih nakon sistematskog zdravstvenog pregleda,
* predočiti potpunu dokumentaciju i informaciju o karakteristikama i potrebama djeteta koje su bitne za odabir primjerenog programa kao i za njegovu sigurnost i zdravlje tijekom ostvarivanja programa,
* pravovremeno izvještavati Dječji vrtić o promjenama razvojnog i zdravstvenog statusa djeteta i surađivati s Dječjim vrtićem u postupcima izmjena programa,
* za slučaj značajnih promjena zdravstvenog stanja ili razvojnog statusa djeteta, koje tijekom ostvarivanja programa uoči stručni tim Dječjeg vrtića, obaviti potrebne pretrage i pribaviti mišljenja nadležnih službi te sudjelovati u programu pedagoške opservacije djeteta i utvrđivanju novog prilagođenog, individualiziranog programa, ako je to u interesu zadovoljavanja razvojnih potreba i sigurnosti djeteta odnosno sigurnosti i ostvarivanja odgojno-obrazovnog programa za drugu djecu,
* osobno dovoditi i odvoditi dijete iz odgojno-obrazovne skupine ili pismeno izvijestiti odgojitelja o punoljetnoj osobi koju je za to ovlastio,
* izvijestiti odgojitelja odgojno-obrazovne skupine u roku od 24 sata o razlozima izostanka djeteta,
* ne dovoditi u Dječji vrtić bolesno dijete, a nakon završenog liječenja dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Dječji vrtić,
* nakon izbivanja djeteta iz Dječjeg vrtića zbog drugih razloga u trajanju duljem od 60 dana dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Dječji vrtić,
* odazvati se pozivima na roditeljske sastanke i druge oblike suradnje roditelja s Dječjim vrtićem u cilju praćenja razvoja i napredovanja djeteta,
* najkasnije do 25-og u mjesecu uplaćivati utvrđeni iznos sudjelovanja roditelja u cijeni programa,
* dostaviti Dječjem vrtiću pisanu obavijest o ispisu djeteta iz Dječjeg vrtića najkasnije 15 dana prije ispisa, te dokazati podmirenje svih nastalih troškova programa do dana ispisa,
* izvršavati druge obveze korisnika usluga utvrđene općim aktima Dječjeg vrtića.

**Članak 26.**

Dječji vrtić je dužan:

* ustrojiti rad s djecom u jasličkim i vrtićkim odgojnim skupinama sukladno planu upisa,
* surađivati s obitelji djeteta u cilju praćenja razvoja i napredovanja djeteta,
* osigurati redovito izvještavanje korisnika usluga i njihovo sudjelovanje u upravljanju Dječjim vrtićem sukladno zakonu i Statutu Dječjeg vrtića,
* omogućiti zaštitu pojedinačnih prava korisnika usluga,
* upozoriti korisnika usluga da Dječji vrtić pridržava pravo preraspoređivanja djeteta iz jedne u drugu odgojno-obrazovnu skupinu tijekom pedagoške godine za vrijeme posebnog organiziranja programa tijekom lipnja, srpnja i kolovoza u uvjetima smanjenog broja djece u skupinama te u drugim posebnim okolnostima, u skladu s pedagoškim načelima,
* upozoriti korisnika usluga da Dječji vrtić može izmijeniti ostvarivanje programa za dijete u slučaju značajnih promjena u razvojnom ili zdravstvenom statusu djeteta, te otkazati ostvarivanje programa ako ni novi prilagođeni individualizirani program ne zadovoljava razvojne potrebe djeteta,
* u slučaju promjene ili otkazivanja ostvarivanja programa usmjeriti korisnika usluga na daljnje postupanje i institucije koje će primjereno zadovoljiti potrebe djeteta,
* upozoriti korisnika usluga da Dječji vrtić može otkazati ostvarivanje programa djetetu ako korisnik ne plati dospjele obveze u roku od 15 dana od dana pismene opomene ili ako korisnik na drugi način prekrši obveze utvrđene ugovorom ili općim aktom Dječjeg vrtića,
* prilikom prelaska djeteta u drugi dječji vrtić predati korisniku usluga propisanu dokumentaciju koju treba dostaviti drugom dječjem vrtiću

1. **PRIJELAZNE I ZAVRŠNE ODREDBE**

**Članak 27.**

Danom stupanja na snagu ovog Pravilnika o upisu djece i ostvarivanju prava i obveza korisnika usluga u Dječjem vrtiću Bubamara prestaje važiti Pravilnik o upisu djece i ostvarivanju prava i obveza korisnika usluga u Dječjem vrtiću Bubamara Donja Stubica od 28.04.2014. godine.

**Članak 28.**

Ovaj Pravilnik će se objaviti na oglasnoj ploči i mrežnoj stranici Dječjeg vrtića, a stupa na snagu osmi dan od dana objave na oglasnoj ploči.

KLASA:601-02/21-02-1

URBROJ:2113/03-04-21-01

Donja Stubica, 12.02.2021.

***PREDSJEDNIK UPRAVNOG VIJEĆA***

Nikola Boromisa, struč.spec.ing.

Ovaj Pravilnik objavljen je na Oglasnoj ploči Dječjeg vrtića Bubamara dana 15.02.2021. godine i stupio je na snagu dana 23.02.2021. godine.

***RAVNATELJICA:***

Snježana Benko